# Båreandakt[[1]](#footnote-1)

Båreandakt brukes når det er ønske om det, og kan benyttes i hjemmet, på sykehus og andre institusjoner eller i gravkapell/bårehus.

Ved andakten kan man bruke de ledd som passer best for anledningen. Leddene med + bør være med.

Andakten ledes så vidt mulig av en lek kristen.

### + Salme

### Hilsen

Herrens fred være med dere alle.

### + Bønn

La oss be.

Himmelske Far, vi overgir oss i din sterke hånd og takker deg for hva du gav gjennom ham som nå er gått bort. Styrk og trøst dem som sitter i sorg og savn. Hjelp oss å leve i samfunn med deg, så vi engang kan fare herfra i fred, ved Jesus Kristus, din Sønn, vår Herre. Amen.

### + Skriftlesning

La oss høre Herrens ord.

Her leses en av følgende tekster

ENTEN A

Herren er min hyrde,

jeg mangler ikke noe.

Han lar meg ligge i grønne enger,

han leder meg til vann der jeg finner hvile.

Han gir meg nytt liv.

Han fører meg på rettferdighets stier

for sitt navns skyld.

Om jeg enn skulle vandre i dødsskyggens dal,

frykter jeg ikke noe ondt.

For du er med meg.

Din kjepp og din stav,

de trøster meg.

Du dekker bord for meg

like foran mine fiender.

Du salver mitt hode med olje.

Mitt beger renner over.

Bare godhet og miskunn

skal følge meg alle mine dager,

og jeg skal bo i Herrens hus

gjennom alle tider. Salme 23

ELLER B

Jeg løfter mine øyne mot fjellene.

Hvor skal min hjelp komme fra?

Min hjelp kommer fra Herren,

himmelens og jordens skaper.

Han vil ikke la din fot vakle,

din vokter vil ikke blunde!

Se, han blunder ikke og sover ikke,

Israels vokter.

Herren er din vokter,

Herren er din skygge

ved din høyre hånd.

Solen skal ikke skade deg om dagen,

heller ikke månen om natten.

Herren skal bevare deg fra alt ondt.

Han skal bevare ditt liv.

Herren skal bevare din utgang og din inngang

fra nå og til evig tid. Salme 121

ELLER C

Herren er nådig, vi går ikke til grunne.

Hans barmhjertighet tar ikke slutt,

den er ny hver morgen.

Din trofasthet er stor.

Jeg sier: Herren er min del,

jeg setter mitt håp til ham.

Herren er god mot dem

som venter på ham og søker ham.

Det er godt å være stille

og vente på hjelp fra Herren. Klag 3,22-26

ELLER D

Vår Herre Jesus Kristus sier:

La ikke hjertet bli grepet av angst. Tro på Gud og tro på meg! I min Fars hus er det mange rom. Var det ikke slik, hadde jeg da sagt dere at jeg går og vil gjøre i stand et sted for dere? Og når jeg har gått og gjort i stand et sted for dere, vil jeg komme tilbake og ta dere til meg, så dere skal være der jeg er. Og dit jeg går, vet dere veien.»

Tomas sier til ham: «Herre, vi vet ikke hvor du går. Hvordan kan vi da vite veien?» Jesus sier: «Jeg er veien, sannheten og livet. Ingen kommer til Far uten ved meg.» Joh 14,1-6

ELLER E

Herrens apostel sier:

Han trøster oss i all vår nød, så vi skal kunne trøste dem som er i nød, med den trøst vi selv får av Gud. For om vi har rikelig del i Kristi lidelser, får vi ved Kristus også rikelig trøst. Lider vi nød, er det for at dere skal få trøst og frelse. Blir vi trøstet, er det for at dere skal få den trøst som gjør at dere holder ut de samme lidelser som vi må tåle. Vårt håp for dere står fast. For vi vet at slik dere har del i lidelsen, har dere også del i trøsten. 2 Kor 1,4-7

ELLER F

Herrens apostel sier:

Vi vet at om det rives ned, dette teltet som er vårt jordiske hus, så har vi i himmelen en bygning som er fra Gud, et evig hus, som ikke er gjort med hender. Mens vi er her, sukker og lengter vi etter å bli ikledd og omsluttet av vår himmelske bolig. For selv om vi er blitt avkledd, skal vi ikke bli funnet nakne. Så lenge vi bor i vårt jordiske telt, er vi nedtrykt og sukker. For vi ønsker ikke å bli avkledd, men påkledd, så dette dødelige kan bli oppslukt av livet. Den som har gjort oss i stand til nettopp dette, er Gud, som har gitt oss Ånden som pant. Derfor er vi alltid ved godt mot, selv om vi vet at så lenge vi er hjemme i kroppen, er vi borte fra Herren. For vi vandrer i tro, uten å se. 2 Kor 5,1-7

### Kort tale

### + Herrens bønn

La oss be Herrens bønn.

**A |** Vår Far i himmelen!

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld, slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt

og makten og æren i evighet.

Amen.

En kan også bruke [Fadervår fra 1978](https://ressursbanken.kirken.no/globalassets/ressursbanken/gudstjeneste%20og%20liturgi/bønner/fader%20vår/fadervår%201978-85.pdf) eller [Fadervår fra 193](https://ressursbanken.kirken.no/globalassets/ressursbanken/gudstjeneste%20og%20liturgi/bønner/fader%20vår/fadervår%201930-38.pdf)0

### + Velsignelse

Vår Herre Jesu Kristi nåde, Guds kjærlighet og Den Hellige Ands samfunn være med dere/oss alle.

### Salme

1. Denne liturgien er trykt i «Gudstjenestebok for Den norske kirke, del II Kirkelige handlinger», utgitt i 1992. Bibeltekstene er hentet fra Den norske bibelselskapets oversettelse 2024. Fadervår er fra 2011, men har link til oversettelsene fra 1978 oog 1930. [↑](#footnote-ref-1)